คลังไฟเขียวผู้ว่าฯสางปัญหาภัยแล้ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — คลังเปิดทางผู้ว่าฯ มีอำนาจจ่ายเงินทดรองราชการแก้ภัยแล้งได้เต็มที่ 50 ล้านบาท 
นพ.พฤฒิชัย ดำรงรัตน์ รมช.คลัง เปิดเผยว่า กระทรวงการคลังได้ให้ความช่วยเหลือราษฎรผู้ประสบ ภัยพิบัติกรณีภัยแล้งอย่างเต็มที่ตามระเบียบกระทรวงการคลังว่าด้วยเงินทดรองราชการเพื่อช่วยเหลือผู้ประสบภัยพิบัติ พ.ศ. 2546 และที่แก้ไขเพิ่มเติม เพื่อให้ผู้ว่าราชการจังหวัดสามารถใช้จ่ายเงินทดรองราชการที่อยู่ในอำนาจจำนวน 50 ล้านบาท เพื่อช่วยเหลือราษฎรที่ได้รับความเดือดร้อนด้วยการจัดหาน้ำสำหรับบริโภคและใช้สอย จัดหา ซ่อมแซมภาชนะรองรับน้ำบ่อบาดาล บ่อน้ำตื้น จัดหาน้ำมันเชื้อเพลิงและหล่อลื่น สำหรับยานพาหนะบรรทุกน้ำของทางราชการ องค์กรปกครองส่วนท้องถิ่น และเอกชนเพื่อช่วยเหลือผู้ประสบภัย 
“วงเงิน 50 ล้านบาท ถือเป็นวงเงินระดับต้นสำหรับการช่วยเหลือเมื่อเกิดภัยแต่ละครั้ง หากมีความจำเป็นต้องใช้เกินจากที่กำหนดก็สามารถขอขยายวงเงินทดรองราชการจากกรมบัญชีกลางได้” นพ.พฤฒิชัย กล่าว 
นอกจากนี้ เพื่อให้การปฏิบัติงานช่วยเหลือผู้ประสบภัยพิบัติกรณีฉุกเฉินเป็นไปอย่างรวดเร็ว มีประสิทธิภาพ และสามารถตรวจ สอบได้ กรมบัญชีกลางยังได้ออกมาตรการเพิ่มเติมด้วยการผ่อนผันหลักเกณฑ์การใช้จ่ายเงิน โดยอนุมัติ ให้ผู้ว่าราชการจังหวัดสามารถใช้จ่ายเงินทดรองราชการเป็นค่าน้ำมันเชื้อเพลิง สำหรับเครื่องจักรกลของทางราชการ องค์กรปกครองส่วนท้องถิ่น หรือเอกชนที่นำมาใช้ในการช่วยเหลือผู้ประสบภัยพิบัติ โดยรัฐบาลได้ตั้งงบไว้ใช้ในปีงบประมาณ พ.ศ. 2552 จำนวนเงิน 2,034 ล้านบาท โดยขณะนี้มีการเบิกจ่ายแล้ว 670 บาท
สำหรับสถานการณ์ล่าสุดตามข้อมูลของกระทรวงมหาดไทย มีจังหวัดที่ประสบภัยแล้ง 60 จังหวัด มีผู้ประสบภัย 7.2 ล้านคน หรือ 1.9 ล้านครอบครัว กระทบพื้นที่การเกษตรรวม 5.8 แสนไร่